Koop 'n eie villa op Mauritius | Netwerk24
Koop 'n eie villa op Mauritius
Deur Samantha Van Den Berg 29 November 2019 05:00
Dié ontwikkeling is in Oktober in Kaapstad bekend gestel en is die eerste van 'n aantal soortgelyke residensiële ontwikkelings wat ook in ander One&Only­hoteloorde in onder meer Mexiko, Griekeland en ander dele van die wêreld beplan word.
"Met die bekendstelling van ons private huise beplan ons om werklik oor die wêreld heen gemeenskappe te bou en vriendskappe te smee," sê Hugues Jannet, direkteur van die ontwikkeling van One&Only Le Saint Géran op die eiland.
"Inwoners sal toegang hê tot al die aktiwiteite wat in One&Only Le Saint Géran beskikbaar is, asook die oord se restaurante, die welstanddienste en fiksheidsentrum met spinning-klasse en joga in Club One, sowel as die One&Only-spa, -watersportsentrum en pasgemaakte uitstappies en ekskursies wat deur die hotel bespreek kan word.
Elke villa sal ook 'n groot stoep en swembad vir onthale hê, asook 'n private tuin waar die huis se inwoners rustig kan ontspan.
Daarbenewens sal die huiseienaars van One&Only Le Saint Géran ook eksklusiewe voorregte in die oord geniet. Dit sluit prioriteitstatus in die hoteloord se restaurante in, asook die aktiwiteite wat bespreek kan word en die geleenthede wat daar aangebied word, sowel as die oordbestuur se dienste en toegang tot hul eie strandklub met restaurant-, kroeg- en swembadgeriewe.